David Thompson
**David Thompson** (født 30. april 1770 i London i England, død 10. februar 1857 i Montreal) var en kanadisk kartograf og pelshandler.

Liv og virke
------------

### Bakgrunn

Thompsons walisiske far døde da gutten bare var to år gammel. Moren meldte ham i en alder av syv år inn på Grey Coat School i nærheten av Westminster Abbey.

### Hudson's Bay Company

Da han var 14, ble Thompson kontorhjelp hos Hudson’s Bay Company, og de sendte ham avsted. I september 1784 ankom han Churchill ved Hudson Bay. De neste to årene tilbragte han ved breddene av Hudson Bay i produksjonsstasjonene i Churchill og York. Deretter arbeidet han i enkelte handelsstasjoner langs Saskatchewan River.

Kart over Nordvesterritoriet, av David Thompson, fra 1814.
### North West Company

I 1797 sluttet Thompson i Hudson’s Bay Company og begynte å arbeide for North West Company. Han grunnla handelsstasjoner i det som nå er det vestlige Canada og USA. De kartene han utviklet over området øst for Kaskadefjellene som ble drenert av Columbia River og dens sideelver, var av så høy kvalitet og stor detaljrikdom at de skulle beholde sin gyldighet og bruksverdi til henimot midten av 1900-tallet.[]

Fra 1792 til 1812 utforsket og kartla han områdene øst for Hudson Bay og Lake Superior og til Rocky Mountains helt til de øvre løp av Columbia River, og elveløpene ned mot havet langs Stillehavet. Han var den første europeer som krysset de kanadiske Rocky Mountains, og kartla Columbia River fra dens kilder til dens munning.[] I dette øyemed tilbakela han en distanse på 88 000 km.[] Med dette fylte han en meget stor flekk på kartet over Canada, i nordvest.[]

Den amerikanske sjøfareren Robert Gray var den første hvite mann som oppdaget Columbia River.[] Det var den 11. mai 1792. Lewis-og-Clark-ekspedisjonen oppdaget i 1805 en landvei fra øst og over fjellene til elvens munning.

I juni 1807 krysset han fra Rocky Mountain House over Howse Pass for første gang Rocky Mountains, og fulgte Blaeberry River til Columbia River, som han utforsket i retning dens kilder. 

I 1811 krysset Thompson Athabasca Pass (Athabasca River), for å utforske Columbia River ned til munningen, i håp om å kunne gjøre krav på disse områdene for den britiske krone. Den 15. juli 1811 nådde han ned til Astoria – fire måneder etter at amerikanerne var ankommet der og opprettet en handelsstasjon.

Han og hans folk anla en rekke handelsstasjoner vest for kontinentalskillet – i de nåværende statene Washington, Idaho og i Montana.

De områder som David Thompson tegnet kart over, omfatter 10 mill. km² villmark, og dermed en femtedel av kontinentet.[] Thompson River ble oppkalt etter ham. Hans samtidige – forskeren Alexander Mackenzie – sa at han trodde at det kartarbeide som Thompson hadde utført på ti måneder, ikke skulle ha vært mulig å gjøre for andre på to år.[]

Minnefrimerke fra 1957
Thompsons kart fra 1814 var så nøyaktig at den kanadiske regjering enn hundre år etter brukte det som basis for nye kart.[] Thompson målte også opp grensen mellom USA og Canada langs den 49. breddegrad.

Han giftet seg med Charlotte Small, en métis, og de fikk 13 barn.

I sine offentliggjorte dagbøker beskriver han i 1811 oppdagelsen av noen store fotavtrykk i nærheten av des som nå er stedet Jasper. Det ble spekulert at dette var avtrykk av bigfoot.[]

Thompson døde i 1857 i Montreal og ble gravlagt på Mont-Royal-gravlunden.

Minnesmerke i Verendrye i North Dakota

Referanser
----------

1. 1 2   Encyclopædia Britannica Online, Encyclopædia Britannica Online-ID biography/David-Thompson-English-explorer, besøkt 9. oktober 2017[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Dictionary of Canadian Biography, oppført som DAVID THOMPSON, Dictionary of Canadian Biography ID thompson\_david\_1770\_1857\_8, besøkt 9. oktober 2017[Hentet fra Wikidata]
4. 1 2   Find a Grave, Find a Grave 2662, besøkt 9. oktober 2017[Hentet fra Wikidata]

Litteratur
----------

* David Thompson: *Im wilden Norden Amerikas: 1784 - 1812* / Hrsg. von Frank Auerbach, Edition Erdmann, Stuttgart 2005, ISBN 3-86503-028-9
* Jenish, D'Arcy (2003). *Epic wanderer: David Thompson and the mapping of the Canadian West*. Toronto: Doubleday Canada. ISBN 978-0-385-65973-4.

Eksterne lenker
---------------

* Who is David Thompson, Glenbow Museum/Calgary (Flash) Arkivert 2. august 2019 hos Wayback Machine.

|  |  |
| --- | --- |
| Oppslagsverk/autoritetsdata | Encyclopædia Britannica **·** Canadian Encyclopedia **·** Nationalencyklopedin **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |